呈嚴造道主簿
作者：趙蕃
朝代：宋

paragraphs: 漫刺不待投，數面自成親。
對言或無味，況乃詩筩新。
佳處在阿堵，小異果此君。
我行蕭灘上，所食楊與陳。
百藥及壽玉，磊落俱可珍。
今又見夫子，此邦何多人。
一官二十年，鬚髮頗費耘。
得非坐詩故，造物主怒嗔。
如我亦復然，此理又奚云。
一見互興歎，呴濡胡足仁。
湖邊雨新足，荷背白勝銀。
是中何以思，何當並車巾。